Dankseggingsdiens maak ’n verskil | Netwerk24
Dankseggingsdiens maak ’n verskil
Lidmate van die VGK Worcester-Oos het Sondag 24 November op ’n gepaste wyse hul dank en waardering vir hul talle seëninge getoon deur niebederfbare goedere soos suiker, rys, blikkieskos, visolie, meel, melk, toiletpapier, toiletware, pastas en selfs vars groente na die diens te bring.
Hierdie inisiatief, wat reeds die afgelope aantal jare groot byval by gemeentelede vind, groei jaarliks en verlede jaar kon meer as 120 hulpbehoewende gesinne baat vind by die kospakkies.
Geoordeel aan die positiewe reaksie voor en met vanjaar se diens, kan verwag word dat ’n groot aantal gesinne weer hierdie jaar voordeel sal kan trek uit die bydraes aangesien die ruimte voor die kansel volgepak was.
By die erediens is ook geskenke aan Japie Brandt uitgedeel, wat reeds die afgelope 15 jaar gemeentelede se motors by die kerk oppas. Lucille Buys het ’n geraamde sertifikaat vir haar diens as skribakassier gekry vir bykans 18 jaar wat sy by die gemeente werk.
Die toiletware sal, soos in die verlede, aan Nuwe Hoop-sentrum vir gehoorgestremdes oorhandig word.